Na temelju članka 43. Zakona o zaštiti na radu (Narodne novine, broj 71/14, 118/14, 154/14, 94/18 i 96/18), članaka 25. – 30. Zakona o provedbi Opće uredbe o zaštiti podataka (Narodne novine, broj 42/18), članka 17. stavaka 3. – 6. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine, broj 132/13) i članka 37. Statuta Osnovne škole – Scuola elementare RIVARELA, Školski odbor Osnovne škole – Scuola elementare RIVARELA, na prijedlog ravnateljice, a nakon prethodnog savjetovanja sa sindikalnim povjerenikom s ovlastima Radničkog vijeća, na 85. sjednici održanoj dana 23. travnja 2020. godine donosi

**PRAVILNIK O KORIŠTENJU SUSTAVA VIDEO NADZORA**

**1. OPĆE ODREDBE**

**Članak 1.**

(1) Ovim Pravilnikom o korištenju sustava video nadzora (dalje u tekstu: Pravilnik) uređuje se svrha i opseg podataka koji se prikupljaju, način i vrijeme čuvanja te uporaba snimljenih podataka, zaštita prava učenika, radnika i svih drugih osoba koji se nađu u obuhvatu sustava video nadzora Škole.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje zaštita osobnih podataka i provedba tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

**2. SVRHA I OPSEG VIDEONADZORA**

**Članak 2.**

(1) Osnovna škola – Scuola elementare RIVARELA (dalje u tekstu: Škola) koristi sustav video nadzora na adresi: Emonijska ulica 4, Novigrad – Cittanova, zbog sigurnosti učenika, radnika, posjetitelja/stranaka.

(2) Sustav se koristi i za sprečavanje protupravnih radnji usmjerenih prema imovini Školeod krađa, razbojstava, provala, nasilja, oštećenja, uništenja i sl.

(3) Prostori područne škole, vanjski i unutarnji nisu u obuhvatu sustava video nadzora.

(4) Radnici se pisanim putem prije sklapanja ugovora o radu unaprijed obavještavaju o obradi osobnih podataka radnika putem sustava video nadzora.

**3. OPSEG, NAČIN I VRIJEME ČUVANJA SNIMLJENIH PODATAKA**

**Članak 3.**

(1) U obuhvatu sustava video nadzora su: prostor koji se nalazi neposredno oko školske zgrade (vanjski prostor Škole i školsko igralište), sva ulazna i izlazna vrata u Školu, blagovaonica, hodnici u zgradi Škole (u prizemlju) te stubišta Škole.

(2)Video nadzorom nisu pokriveni prostori učionica, višenamjenskog prostora, školske knjižnice, uredi stručnih suradnika (psihologa, logopeda, pedagoga, knjižničara), ured ravnatelja škole, ured tajništva i računovodstva, sanitarni prostor za učenike i radnike škole te prostor prvog kata (u cijelosti).

 (3) Pristup podatcima, odnosno uvid u sadržaj nastao korištenjem sustava video nadzora, ima ravnatelj Škole i osobe koje za to ravnatelj pisano ovlasti.

(4) Pristup podatcima, odnosno uvid u sadržaj nastao korištenjem sustava video nadzora moguć je isključivo osobama iz stavka 3. ovoga članka.

(5) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje, dopušteni su isključivo u slučajevima određenim zakonom.

**Članak 4.**

(1)Podatci prikupljeni korištenjem sustava video nadzora čuvaju se najduže 30 dana, a nakon proteka tog vremena podatci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podatci čuvaju duže od vremena navedenog u stavku 1. ovog članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti nadležnim tijelima.

**4. ZAŠTITA PRAVA UČENIKA, RADNIKA I SVIH DRUGIH OSOBA KOJE BORAVE U ŠKOLI**

**Članak 5.**

(1) Voditelj obrade dužan je osigurati da se na vidnom mjestu, najkasnije prilikom ulaska u perimetar snimanja kao i pri ulasku u prostor Škole istakne obavijest da se prostor nadzire sustavom video nadzora.

(2) Obavijest iz stavka 1. ovoga članka treba sadržavati sve relevantne informacije sukladno odredbi članka 13. Opće uredbe o zaštiti podataka, a posebno jednostavnu i lako razumljivu sliku uz tekst kojim se ispitanicima pružaju sljedeće informacije:

– da je prostor pod video nadzorom,
– podatke o voditelju obrade,
– podatke za kontakt putem kojih ispitanik može ostvariti svoja prava.

(3) Sustav video nadzora mora biti zaštićen od pristupa neovlaštenih osoba. Voditelj obrade, kao ni bilo koja druga osoba, ne smije koristiti podatke o osobama prikupljene sustavom video nadzora izvan njihove zakonske namjene.

**5. ZAVRŠNE ODREDBE**

**Članak 6.**

Izmjene i dopune ovog Pravilnika donose se po istom postupku po kojem je i usvojen.

**Članak 7.**

Ovaj Pravilnik stupa na snagu osmoga dana od dana objave na oglasnoj ploči i mrežnoj stranici Škole.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Jasna Andreašić, prof.

Ovaj Pravilnik objavljen je na oglasnoj ploči i mrežnoj stranici Škole dana 23. travnja 2020. godine, a stupa na snagu protekom roka od 8 dana.

 Ravnatelj:

 \_\_\_\_\_\_\_\_\_\_\_\_\_\_\_\_\_\_\_\_\_

 Davorka Parmač, prof.

KLASA: 012-04/20-01/01

URBROJ: 2105-03-14-20-1

Novigrad, 23. travnja 2020. godine